પ્લાઝોવની અંદર અપાતા મૃત્યુદંડની વિધિના લિખિત નિયમોમાં મૃત્યુદંડના સમયે તદ્દન શાંતિ જાળવવાનો ખાસ ઉલ્લેખ કરવામાં આવેલો હતો. જૂના જમાનામાં અપાતી ફાંસીના જાહેર પ્રસંગોથી વિરુદ્ધ, મૃત્યુદંડનો અમલ હવે એકદમ નીરવતા વચ્ચે કરવામાં આવતો હતો! લોકો પગની આંગળીઓ પર ઊંચા થઈ-થઈને ટોળે વળીને ઊભા રહેતા હતા. પોતાની સત્તાને બરાબર સમજતાં સ્ત્રી-પુરૂષ અધિકારીઓ, કેદીઓની ફરતે સતત પહેરો ભરતા રહેતા હતા, જેમાં હુજર અને જોહ્‌ન, શિડ્ટ અને ગ્રન, લેન્સદોર્ફર, એમોર્થ, ગ્રીમ, રિસ્ચેક અને સ્કર્બર ઉપરાંત તાજેતરમાં જ પ્લાઝોવ ખાતે નિમાયેલી બે સ્ત્રી નિરીક્ષકો પણ સામેલ હતી. એલિસ ઓર્લોવ્સ્કી અને લ્યુસી દેન્ઝ નામની એ બંને સ્ત્રીઓએ હાથમાં દંડુકા પકડેલા હતા. આ બધાંના નિરીક્ષણ હેઠળ ચાલતી સુનવણી બધાંને સ્પષ્ટ રીતે સંભળાતી હતી.